བཅའ་ཡིག་ནི་ལྷ་སའི་དཔལ་ལྡན་སྨད་རྒྱུད་གྲྭ་ཚང་གི་བཅའ་ཡིག་རིན་ཆེན་འདྲེན་པའི་ཤིང་རྟ་གཞིར་བྱས་ཏེ་གཏན་འཁེལ་བྱས་ཡོད།ཞིབ་ཏུ་དེ་ལས་ཤེས་པར་བྱའོ།།སྤྱི་ལོ་གྲྭ་ཚང་རང་གི་གྲྭ་བ་རྒན་གཞོན་ཡོངས་ཀྱིས་གཅིག་མཐུན་སྒོས་ད་ནས་བཟུང་འདུ་ཁང་ནང་དང་།གཞུང་ཐོག་ནས་དགེ་འདུན་པ་རྣམས་དཀྱུས་གཅིག་ཏུ་ཚོགས་པའི་དབུས་སུ་དམར་ཟས་མི་བཞེས་པའི་དམ་བཅའ་བཞག་པ་མ་ཟད།མེ་མདའ་དང་།རལ་གྲི།མིག་མང་རྩེ་བ།ཕྱོགས་རིས་སུ་བཅད་ནས་འཐེན་ཁྱེར་བྱེད་པ་སོགས་ཁྱིམ་པ་སུན་འབྱིན་གྱི་རིགས་གཏན་ནས་མི་བྱེད་པའི་སྔར་སྲོལ་གྱི་དམ་བཅའ་རྟིང་གནོན་བྱས།འཆད་ཉན་གྱི་སྐོར་ལ།གྲྭ་པ་རྒན་གཞོན་ཡོངས་ཀྱིས་ཐུན་མོང་རིག་གནས་ཀྱི་རྨང་གཞིའི་སྟེང་།བྱང་ཆུབ་ལམ་གྱི་རིམ་པའི་གཞུང་ལ་གོ་བ་ཆགས་ངེས་སུ་བྱས་ཏེ་ཐུན་མོང་ལམ་སྦྱངས་སྔོན་དུ་སོང་ཟིན་ནས།སྔགས་རིམ་ཆེན་མོ་དང་རྒྱུད་སྡེ་སྤྱི་རྣམ་ལྟ་བུའི་གཞུང་ལ་སློབ་དགོས།འགྲེལ་བའི་བསྡུས་དོན་ལས།སྔོན་དུ་རིམ་ལྔ་བསླབས་ནས་ཕྱིས་རྒྱུད་དུ་འཇུག་པར་བྱའོ།ཞེས་གསུངས་པ་ལྟར།སྔོན་དུ་རིམ་གཉིས་ལ་གོ་བ་ཆགས་ནས་དེའི་རྗེས་རྒྱུད་ལ་སྦྱོང་དགོས།དེའི་རྒྱུ་མཚན་ཡང་རིམ་པ་གཉིས་ཀ་དང་།ཁྱད་པར་དུ་རྫོགས་རིམ་ལ་གོ་བ་མ་ཆགས་ན་རྒྱུད་དོན་མཐའ་དྲུག་ཚུལ་བཞིའི་བཤད་པ་སོ་སོའི་སྐབས་སུ་ཟབ་གནད་ཐམས་ཅད་བསྐྱེད་རྫོགས་དང་ལྷག་པར་རྫོགས་རིམ་རིམ་ལྔའི་སྟེང་དུ་བསྐོར་འོང་བས་རྒྱུད་དོན་མི་ཤེས།དེ་བས་དྭགས་པོ་ནམ་མཁའ་གྲགས་ཀྱི་བསྐྱེད་རིམ་རྡོ་ལག་བརྒྱུད་མ་འཛིན་ཆོས་སུ་བཏང་སྟེ་བསྐྱེད་རྫོགས་ཀྱི་ཁྲིད་དང་།བསྐྱེད་རིམ་ཆེན་མོ་དང་།རིམ་ལྔ་གསལ་སྒྲོན་གྱི་ཞལ་ལུང་རྣམས་ཞིབ་ཏུ་སྦྱོང་དགོས།